Leonore av Sverige

Leonore Lilian Maria (født 20. februar 2014) er prinsesse av Sverige, hertuginne av Gotland og datter av prinsesse Madeleine og hennes ektemann Christopher O'Neill. Hun er parets førstefødte.

Paret valgte å føde datteren i New York der de er bosatt. Hun er det andre barnet i Huset Bernadotte som er født på 2000-tallet etter at prinsesse Estelle ble født 2012.

Dagen etter fødselen ble det skutt salutt i Stockholm. Kong Carl XVI Gustaf offentliggjorde jentas navn, tiltaleform og tittel ved et ekstraordinært konselj onsdag 26. februar 2014 klokken 15. Kongen kunngjorde at jentas navn er Leonore Lilian Maria, med tiltalenavnet Leonore og tiltaleform Hennes Kongelige Høyhet, hun er prinsesse av Sverige og tildeles hertuginnedømmet Gotland. Etter at kongen 7. oktober 2019 besluttet å avgrense hvem i den svenske kongefamilien som skal tilhøre det kongelige hus, falt tittelen kongelig høyhet bort for prinsesse Leonore.

Hun ble døpt i Svenska kyrkan i den protestantiske tro våren 2014 i Slottskyrkan på Stockholms slott. Ved dåpen ble hun tildelt serafimerordenen.

Referanser 

Svenske prinsesser
Huset Bernadotte
Serafimerordenen
Personer fra New York City